Aktyor Murat Unalmish “Zuleyha” serialini suratga olish jarayonidagi janjaldan keyin hamkasbi Kerem Alishikni sudga berdi

Barcha uchun sevimli bo‘lgan “Zuleyha” serialini suratga olish maydonchasida keskin vaziyat hukm surmoqda. Serial aktyorlari Murat Unalmish va Kerem Alishik orasida kelishmovchiliklar paydo bo‘lgan, deb yozadi “KinoTeka”.

Ajoyib voqealarga boy “Zuleyha” seriali 3 mavsumda ekran yuzini ko‘rdi va yozgi ta’tildan so‘ng yangi mavsumni davom ettiradi. Serial syujeti 1960-yillarda sodir bo‘lgani sababli o‘sha davrga mos tarixiy binolar bilan butun shaharcha qurilgan. Shaharcha markazdan uzoqda joylashgan, shuning uchun aktyorlar va jamoa suratga olish maydonchasini tark etmaydi. Ular yaqin atrofdagi mehmonxonada yashaydi va hamisha birga bo‘ladi. Shuning uchun ham suratga olish jarayonidagi charchoqdan so‘ng tez-tez tushunmovchiliklar yuz beradi.
Bu safar ikki taniqli aktyor Murat Unalmish (Demir) va Kerem Alishik (Fekeli) o‘rtasida katta janjal kelib chiqqan. Janjal shunchalar jiddiyligidan Murat Keremni haqorat uchun sudga berdi.
Jurnalist Birsen Altuntashning so‘zlariga ko‘ra, voqea quyidagicha sodir bo‘lgan. 2021-yil 24-aprel kuni “Zuleyha” serialidagi otishma sahnasi Karaaxmetli qishlog‘ida suratga olingan. Suratga olish jarayonida Kerem va Murat o‘rtasida nizo kelib chiqqan. Kerem ssenariyga kiritgan o‘zgarishni Murat yoqtirmagan. Shundan so‘ng ular matn borasida bahslasha boshlagan va Murat Keremni ssenariyni o‘z xohishiga ko‘ra o‘zgartirganlikda ayblagan. Nizo vaqtida Kerem Muratni haqoratlashgacha borgan.
Aktyorlarni tinchlantirishning iloji yo‘qligini payqagan rejissor o‘sha vaqtning o‘zida jarayonni to‘xtatdi va bir kunlik tanaffus e’lon qildi. Avvalroq ham Kerem va Murat o‘rtasida kelishmovchilik paydo bo‘lganida serial prodyuseri Timur Savji ularni tinchlantirgan edi. Ammo bu safar Muratning niyati jiddiy va u Kerem Alishikka qarshi “sha’n va qadr-qimmatni haqorat qilish” moddasi bo‘yicha sudga murojaat qildi. Serial aktyor va aktrisalari voqea guvohlari sifatida ko‘rsatma berishga rozi, ammo kim qaysi tomonni qo‘llab-quvvatlashi hali aniq emas.
Ko‘rib turganingizdek, suratga olish maydonchasidagi voqealar “Zuleyha” seriali syujetiga qaraganda ancha qizg‘in kechmoqda.